Сяргей Ігнатовіч

**Сяргей Ігнатовіч** ( 29 чэрвеня 1992 году) — беларускі футбаліст, брамнік жодзінскага «Тарпэда-БелАЗ» і нацыянальнай зборнай Беларусі.

## Кар’ера
### Клюбная
Выхаванец СДЮШАР менскага «Дынама», з 2009 года пачаў гуляць за дубль менчукоў. Першую палову сэзону 2012 году правёў у арэндзе ў «Бярозе-2010». Улетку 2012 году вярнуўся ў «Дынама», дзе гуляў за дубль, але нярэдка зьяўляўся на лаве запасных асноўнага складу. 26 верасьня 2012 году дэбютаваў за асноўную каманду «Дынама», выйшаўшы на замену на 67-й хвіліне ў кубкавым матчы супраць пінскай «Хвалі» (5:0). Сэзон 2013 годк зноў правёў у арэндзе ў «Бярозе-2010». У 20 матчах прапусьціў усяго 19 галоў, чым дапамог «Бярозе-2010» заняць выніковае 5-е месца ў Першай лізе. У пачатку сэзону 2014 году вярнуўся ў асноўную каманду «Дынама» і замацаваўся ў якасьці другога брамніка. 24 жніўня 2014 году дэбютаваў у Найвышэйшай лізе чэмпіянату Беларусі, адгуляўшы ўвесь матч супраць «Слуцку» (0:0). У далейшым стаў трывала зьяўляцца ў стартавым складзе сталічнага клюбу, чаргуючыся з Аляксандрам Гутарам.

У сэзоне 2015 году Гутар замацаваўся ў асноўным складзе, а Ігнатовіч застаўся другім брамнікам каманды. У чэрвені 2016 году, пасьля пераходу Гутара ў расейскі «Арэнбург», стаў гульцом пачатковага складу. У пачатку 2017 году, пасьля няўдалай гульні ў першым матчы сэзона (2:2 супраць берасьцейскага «Дынама» ў Кубку Беларусі) саступіў месца ў аснове Андрэю Клімовічу, аднак у ліпені зноў стаў зьяўляцца ў стартавым складзе. У верасьні 2017 году падоўжыў супрацу з дынамаўцамі да канца 2019 году. Канец сэзона 2017 году прапусьціў праз траўму. У сэзоне 2018 году быў другім брамнікам пасьля Андрэя Гарбунова, а ў 2019 годзе — другім брамнікам пасьля Максіма Плотнікава. Толькі ў кастрычніку і лістападзе ў сувязі з траўмай Плотнікава займаў месца ў браме асноўнай каманды. У лістападзе 2019 году па заканчэньні кантракта пакінуў менскі клюб.

У студзені 2020 года пачаў трэнавацца зь берасьцейскім «Дынама» і неўзабаве склаў зь ім угоду. У сэзоне 2020 году рэгулярна зьяўляўся на полі, чаргуючыся ў складзе з Паўлам Паўлючэнкам. У студзені 2021 году далучыўся да «Менска» і ў лютым афіцыйна падпісаў пагадненьне з клюбам. Пачынаў сэзон асноўным брамнікам, але хутка атрымаў траўму і больш на полі не зьяўляўся. У сьнежні 2021 году па заканчэньні кантракту пакінуў сталічны клюб.

У красавіку 2022 году стаў гульцом «Іслачы». Замацаваўся ў якасьці асноўнага брамніка каманды. У сьнежні 2022 году па заканчэньні кантракта пакінуў клюб. У студзені 2023 году падпісаў кантракт з салігорскім «Шахцёрам», дзе стаў асноўным брамнікам. Паводле вынікаў сэзону 2023 году быў прызнаны найлепшым брамнікам чэмпіянату Беларусі. Улетку 2024 году пакінуў салігорскі клюб і далучыўся да дзейнага чэмпіёна Казахстану клюбу «Ардабасы». Па заканчэньні сэзону ў канцы году брамнік стаў вольным агентам, пасьля чаго далучыўся да іншага клюбу з Казахстану — «Жэнісу». У гэтым клюбе быў асноўным брамнікам. На пачатку 2026 году стаў футбалістам клюбу «Тарпэда-БелАЗ». Як зазначаў спартовец, адным з галоўных фактараў вяртаньня на радзіму стала сям’я і добрыя стасункі з спартовым дырэктарам жодзінцаў Сяргеем Паліцевічам, зь якім брамнік перасякаўся ў менскім «Дынама».

### Міжнародная
У пачатку кастрычніка 2017 году быў выкліканы да складу нацыянальнай зборнай Беларусі на адборачныя матчы да чэмпіянату сьвету 2018 году супраць зборных Нідэрляндаў і Францыі. Аднак, у гэтых сустрэчах заставаўся на лаве запасных. У той час браму бараніў Сяргей Чэрнік. 13 лістапада таго ж году дэбютаваў у нацыянальнай зборнай Беларусі ў таварыскім матчы супраць зборнай Грузіі. Пасьля гэтага доўгі час не выклікаўся да шыхтаў нацыянальнай каманды. У другой палове 2020 году, калі брамнік стаў асноўным галкіпэрам берасьцейскага «Дынама», ён зноў пачаў выклікацца ў зборную на матчы Лігі нацыяў, але заставаўся ў запасе. Пасьля гэтага адбылася чарговая паўза ў выкліках. 20 лістапада 2022 году Ігнатовіч у другі раз у кар’еры згуляў у складзе зборнай, зьявіўшыся ў таварыскім матчы супраць зборнай Аману. 16 чэрвеня 2023 году дэбютаваў у афіцыйным матчы, выйшаўшы ў кваліфікацыйным матчы да чэмпіянату Эўропы 2024 году супраць зборнай Ізраілю і прапусьціўшы два галы ў сваю браму. Да канца адбору зьявіўся яшчэ некалькі разоў на полі, адгуляўшы на нуль матч 12 кастрычніка 2023 году супраць зборнай Румыніі.

## Дасягненьні
* Срэбны прызэр чэмпіянату Беларусі: 2014, 2015, 2017
* Бронзавы прызэр чэмпіянату Беларусі: 2016, 2018
* Уладальнік Супэркубка Беларусі: 2020, 2023
* У сьпісе 22 найлепшых футбалістаў чэмпіянату Беларусі: 2017, 2023

## Статыстыка

## Крыніцы

## Вонкавыя спасылкі
* Профіль на сайце менскага «Дынама»
* Статыстыка «ПБ-Инфо»

Катэгорыя:Беларускія футбалісты
Катэгорыя:Футбалісты зборнай Беларусі